arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Vegna þess að heyrzt hafa raddir um það, að þessi till. ætti ekki að koma til atkv. nú, vil ég lýsa yfir þeirri skoðun minni, að ég tel að forseti fari nákvæmlega rétt að með því að bera till. upp, því að hún er heimild um að veita undanþágu frá þessu ákvæði, en í þeirri brtt., sem búið er að samþykkja, er m. a. ákveðið, að hinn erlendi ríkisborgari skuli taka sér íslenzkt fornafn, þ. e. breyta skírnarnafni eða a. m. k. öðru þeirra, og enn fremur ákvæði um það, að börnin skuli taka sér íslenzk nöfn, þó að að vísu sé ákaflega erfitt að skilja, hvað átt er við með því. Það getur þýtt bæði skírnarnöfnin og eftirnafnið líka, svo að ég tel, að bæði formlega og efnislega geti till. á þskj. 915 fyllilega staðizt og sé því rétt að bera hana upp, eins og hæstv. forseti hefur lagt til.



Ég vil alls ekki hafa á móti úrskurði forseta í þessu, en af því að hv. flm. till. talaði hér um efni till., þá vil ég leyfa mér - og ég vona, að ég brjóti ekki mikið af mér, - að benda á það, að till. hlýtur upphaflega að vera hugsuð sem undanþágumöguleiki frá því, að menn tækju sér algjörlega íslenzkt nafn, en nú yrði í raun og veru aðeins um fornafn að ræða, þannig að aðstaðan er breytt.
Þingræður haldnar á Alþingi Íslendinga



Herra forseti. Ég vil biðja hæstv. forseta og ritarana að athuga, hvort ekki sé búið að afgreiða við fyrri umr. brtt. frá allshn. á þskj. 807. um breytingu á fyrirsögn till. En ég hef veitt því athygli, að á dagakránni er enn þá sú fyrirsögn, sem á till. var. Má vera, að það sé misminni hjá mér, að þessu hafi verið breytt við fyrri umr., frh. fyrri umr., en ef svo er ekki, þá vil ég endurtaka það, að n. leggur til einróma, að till. sé samþ. með þeirri breytingu, sem er á þskj. 807. og með breytingu á fyrirsögn till., þannig að þar sé ekki eingöngu rætt um alþjóðlegan varaflugvöll á Norðurlandi. heldur verði fyrirsögnin: „ Till. til þál. um gerð alþjóðlegs varaflugvallar hér á landi.“

Forseti (EystJ): Skýringin liggur í því, að brtt. var borin upp að ófyrirsynju á síðasta fundi og þess vegna verður hún að koma fyrir aftur, og þar með skýrist málið. Þá breytist fyrirsögnin. ef samþ. verður.
Þingræður haldnar á Alþingi Íslendinga



Herra forseti. Allshn. hefur haft til meðferðar till. til þál. á þskj. 108, um upplýsingaskyldu stjórnvalda. N. hefur athugað till. og leitað umsagna, og að athuguðu máli leggur hún til einróma, að till. verði samþ. með þeirri breytingu, að tillgr. orðist svo: „Alþingi ályktar að fela ríkisstj. að láta undirbúa og leggja fyrir næsta þing frv. til l. um. hver sé skylda stjórnvalda og ríkisstofnana til að skýra opinberlega frá störfum sínum og ákvörðunum og hvenær beri að veita þeim, sem þess óska, aðgang að reikningum og skjölum, sem almenning varða.“ Það er sem sé till. n., að till. verði samþ. þannig breytt sem ályktun Alþingis.
Þingræður haldnar á Alþingi Íslendinga



Herra forseti. Við þetta frv. eins og það fór frá Ed. á sínum tíma hefur Nd. gert tvær breytingar. Við 3. umr. í Nd. var tekinn inn einn umsækjandi, Hendrik Óli Tausen, Færeyingur. Hann hefur verið hér á landi frá 1965 og hafði þá sama ár kvænzt íslenzkri konu og þau búið hér síðan. Skrifstofustjóri Alþingis hefur farið yfir umsóknina og telur, að öll skjöl, sem fylgja eiga, séu þar með og hann fullnægi öllum þeim skilyrðum, sem með þarf til þess að öðlast ríkisborgararétt. Ég tel, eftir að hafa litið á þessi skjöl að það standi ekkert í vegi fyrir því, að hann fái þennan rétt, sem hann sækir um, og tel ekki ástæðu til þess, að frekar sé athugað af hálfu þeirrar n., sem þetta annars mundi heyra undir, að væri tekið til yfirvegunar. Þessi umsókn lá fyrir í fyrra á þingi, en einhvern veginn fór svo, að hún hafði orðið út undan á sínum tíma við afgreiðslu mála. Í annan stað hefur Nd. nú rétt í þessu samþykkt brtt. við frv. á þá lund, að dómsmrh. sé heimilt að veita undanþágu frá upptöku íslenzks nafns fyrir erlendan mann, sem fær ríkisborgararétt. Og persónulega tel ég eftir atvikum, þar sem ræðir alveg um sérstakt tilfelli, rétt að samþykkja þá brtt. En að sjálfsögðu er ég reiðubúinn að kalla saman allshn. þessarar d. til þess að ræða frekar um þessa brtt., ef ósk kemur fram um það.
Þingræður haldnar á Alþingi Íslendinga

Forseti (BJ): Að öllum líkindum mun þetta verða síðasti fundur hv. d. á því þingi, sem er að ljúka störfum. Ég vil mega nota tækifærið til þess að þakka hv. þdm. fyrir ágætt og ánægjulegt samstarf á því þingi, sem nú er að ljúka, og sérstaka prúðmennsku við mig sem forseta þessarar hv. d. Ég vil einnig nota tækifærið til þess að þakka varaforsetum og skrifurum sérstaklega fyrir mikil störf og mikla hjálpfýsi við mig í forsetastörfum. Ég læt í ljósi þá ósk og von, að allir þdm. megi hafa góða heimferð og njóta góðrar heimkomu og enn fremur, að við megum öll heil hittast, þegar sumarleyfi lýkur og þing tekur til starfa á ný.



Ég vil og vona, að ég mæli þar fyrir munn allra hv. þdm., þakka hæstv. forseta fyrir hans góðu óskir og kveðjur í okkar garð. Ég vil jafnframt í nafni okkar allra þakka hæstv. forseta fyrir samvinnuna á þessu langa þingi, fyrir þá prýðilegu fundarstjórn, sem hann hefur leyst hér af hendi, og fyrir alla þá tillitssemi, sem hann hefur sýnt okkur þm. í hvívetna, þegar við höfum haft einhverjar óskir fram við hann að bera. Við óskum honum og fjölskyldu hans allra heilla á þessu komandi sumri og vonumst til þess, að við sjáum hann hér heilan á húfi, þegar við aftur mætumst á komandi hausti. Ég vil leyfa mér að biðja hv. þdm. að taka undir þessi orð mín með því að rísa úr sætum. - Dm. risu úr sætum.

Forseti (BJ): Ég vil leyfa mér að þakka hv. 2. þm. Norðurl. e. fyrir hlýleg orð í minn garð og fjölskyldu minnar og hv. þdm. fyrir að hafa tekið undir orð hans. Ég endurtek árnaðaróskir mínar til hv. þdm. og segi fundinum slitið.
Þingræður haldnar á Alþingi Íslendinga



Herra forseti. Frv. það, sem hér liggur fyrir til umr., er til staðfestingar á brbl., sem út voru gefin 30. ágúst s.l. Með reglugerðinni um stækkun fiskveiðilögsögunnar í 50 mílur, sem út var gefin 14. júli, þótti þurfa að kveða nokkru skýrar á um ákvæði, sem voru í gildi varðandi það mál, sem sem þetta frv. snertir. Meginefni þessara laga er að taka af allan vafa um, að þau lagaákvæði, sem áður giltu um 12 mílna svæðið, skuli nú gilda um hina nýju fiskveiðilögsögu, þ.e.a.s. um 50 mílna svæðið allt, og þær veiðar, sem áður voru háðar leyfum eða verða yfirleitt ekki stundaðar í fiskveiðilandhelginni nema með leyfum, verði einnig háðar leyfum áfram á öllu 50 mílna svæðinu. Þá er enn fremur gert ráð fyrir því, að veiðiheimildir óbreyttra skipa verði óbreyttar fram til ársloka 1972, en sú breyting var, sem kunnugt er, samþ. með lögum, er samþ. voru 18. des. s.l. á Alþ., enda er gert ráð fyrir því, að nýjar lagaheimildir um þetta efni verði komnar í gildi um áramótin, eins og kunnugt er. Frv. er sem sagt til þess að gera þau ákvæði, sem áður voru um þetta, skýrari og ótvíræðari, þannig að ekki valdi misskilningi. Sjútvn. ræddi frv. á fundi sínum 25. okt. s.l. Brbl. þessi hafa verið í gildi nú um tveggja mánaða skeið, og engar aths., svo að vitað sé, hafa komið fram. N. leggur samhljóða til, að frv. verði samþ. óbreytt.
Þingræður haldnar á Alþingi Íslendinga



Herra forseti. Ég ætla ekki að fara mörgum orðum um þetta frv. Frv. um veitingu ríkisborgararéttar er árvisst, hefðbundið frv., sem kemur fyrir hvert Alþ. Upp í þetta frv. hafa verið teknir 10 útlendingar, sem lagt er til, að veittur verði ríkisborgararéttur. Þeir fullnægja allir þeim skilyrðum, sem áður hafa verið sett í ályktunum Alþ. og af allshn., sem um þetta hafa fjallað. Venju samkvæmt má gera ráð fyrir því, að það bætist einhverjir hér við á þeim tíma, sem Alþ. hefur málið til meðferðar, og verða þeir þá sjálfsagt teknir upp í þetta frv. Viðvíkjandi þeirri kröfu, sem hér hefur verið til nafnbreytingar, þegar menn hafa öðlazt íslenzkt ríkisfang, þá er fylgt í 2. gr. þessa frv. þeirri reglu þar um, sem samþ. var á síðasta Alþ. Rn. hefur talið rétt að láta Alþ. um það, ef því sýndist að hverfa til fyrra forms í þessum efnum. Niður er svo felld sú heimild, sem veitt var dómsmrh. til að gera undanþágu. Hennar sýnist ekki þörf, ef fylgt er þeirri reglu, sem er nú í 2. gr. frv. Herra forseti. Ég legg svo til, að frv. verði vísað til 2. umr. og allshn.
Þingræður haldnar á Alþingi Íslendinga



Herra forseti. Fjhn. þessarar hv. d. varð við þeim tilmælum hæstv. ráðh. fyrr í dag að greiða fyrir afgreiðslu þessa máls fyrir sitt leyti. Hún hefur tekið þetta frv. til athugunar og leggur til, að það verði samþ. óbreytt. Það hefur ekki unnizt tími til að prenta nál. Þess vegna verð ég að afhenda það hæstv. forseta skriflega.



Herra forseti. Ég sé, að n. hefur haft fullan hraða á að afgreiða þetta mál, og má það sennilega teljast mjög eðlilegt, þar sem þarna er um allveigamikið mál að ræða fyrir sjávarútveginn. Af því að hér er um sjávarútvegsmál að ræða, vil ég nota tækifærið og flytja hér þakkir eða lýsa ánægju minni yfir þeirri yfirlýsingu, sem fram kom hjá hæstv. forsrh áðan, þar sem hann lýsti því yfir, að vandamál sjávarútvegsins og fiskvinnslunnar mundu ekki verða leyst um n.k. áramót með því að ganga á fé Verðjöfnunarsjóðs fiskiðnaðarins, eins og hér hefur áður verið rætt um. Ég vildi láta þetta koma fram hér strax, vegna þess að ég tek þessa yfirlýsingu hæstv. forsrh. ekki sem neina persónulega yfirlýsingu, heldur sem yfirlýsingu hans sem forsrh. og forsvarsmanns ríkisstj, og tel hana gefna jafnvel fyrir hönd stjórnarinnar allrar. Þetta hreinsar vissulega andrúmsloftið hjá þeim aðilum, sem hér eiga hlut að máli, og verður til þess að auðvelda þeim störf sín, þegar til þess aðalfundar kemur, sem ég minntist á áðan. Ég taldi nauðsynlegt að nota þetta tækifæri, sem hér gafst, þótt það snerti ekki beint það frv., sem hér er til umr., til þess að láta það koma fram, að ég tel yfirlýsingu hæstv. forsrh. svo mikilvæga, að mér finnst ástæða til að þakka honum fyrir hana og lýsa ánægju minni yfir, að hún skyldi koma fram þegar við þessa 2. umr., sem ég hafði þó varla búizt við.
Þingræður haldnar á Alþingi Íslendinga



Herra forseti. Fjh.- og viðskn. tók þetta mál fyrir á fundi sínum núna, en þar voru aðeins mættir 4 menn, 3 voru fjarverandi. Frv. gerir ráð fyrir því að heimila ríkisstj. að veita sjálfskuldarábyrgð fyrir láni, sem fiskveiðasjóður hyggst taka. Eins og kom fram í ræðu hæstv. fjmrh., hefur fiskveiðasjóður þessa lánsheimild fyrir hendi, en nú er gert ráð fyrir, að þetta verði í nokkuð öðru formi en verið hefur, og þarf sjálfskuldarábyrgð ríkissjóðs til. Máli þessu hefur þurft að flýta, m.a. vegna þess, að á næstunni stendur fyrir dyrum afhending þriggja þeirra nýju japönsku togara, skuttogara, sem samið hefur verið um smíði á. Reglan hefur verið sú, að seljendur skipanna hafa útvegað 80% af láninu, en þetta lán fiskveiðasjóðs verður notað í stað þess láns, sem seljendur skipa hafa allajafna þurft að útvega, þegar um slík kaup hefur verið að ræða. Fjh.- og viðskn. leggur einróma til, að frv. verði samþykkt óbreytt.

Forseti (EggÞ): Mér hefur borizt nál. um frv. til l. um ábyrgðarheimild fyrir ríkisstj. vegna lántöku Fiskveiðasjóðs Íslands o.fl. frá fjh: og viðskn.: „Nefndin hefur rætt frv. og leggur til, að það verði samþykkt óbreytt.“ Undir nál. rita Bjarni Guðbjörnsson, frsm., Páll Þorsteinsson, Jón Árm. Héðinsson og Benóný Arnórsson. Er þá þetta nál. tekið til umr.
Þingræður haldnar á Alþingi Íslendinga

Forseti (EystJ): Mér hefur borizt svo hljóðandi bréf: „Reykjavík, 30. nóv. 1972. Magnús Jónsson, 2. þm. Norðurl. e., hefur í dag ritað mér á þessa leið: „Hér með leyfi ég mér, herra forseti, að biðjast leyfis frá þingstörfum fram að jólaleyfi þingmanna vegna óvenjulegra embættisanna í desember. Óska ég þess jafnframt, að 2. varaþingmaður Sjálfstfl. í Norðurl. e., Jón G. Sólnes bankaútibússtjóri, taki á meðan sæti mitt á Alþingi, þar eð 1. varaþingmaður flokksins í kjördæminu situr nú á Alþingi.“ Þetta er yður, herra forseti, hér með tilkynnt með ósk um, að þér látið fram fara í Sþ. rannsókn á kjörbréfi varamanns.“ Eggert G. Þorsteinsson, forseti Ed. Jón G. Sólnes hefur ekki setið á þingbekk áður, og þarf því að fara fram skoðun á kjörbréfi hans. Bið ég hv. kjörbréfanefnd að taka kjörbréfið til skoðunar. Þá hefur mér einnig borizt annað bréf, svo hljóðandi: „Reykjavík, 30. nóv. 1072. Þorvaldur Garðar Kristjánsson, ritari þingflokks Sjálfstfl., hefur ritað mér á þessa leið: „Samkvæmt beiðni Jóns Árnasonar, 2. þm. Vesturl., sem nú er sjúkur, leyfi ég mér með skírskotun til 138. gr. l. um kosningar til Alþingis að óska þess, að varamaður hans, Ásgeir Pétursson sýslumaður, taki á meðan sæti hans á Alþingi.“ Þetta er yður, herra forseti, hér með tilkynnt með ósk um, að þér látið fram fara í Sþ. rannsókn á kjörbréfi varamanns. Eggert G. Þorsteinsson, forseti Ed.“ Eins og fram er tekið í bréfi forseta Ed., ber að láta fara fram skoðun á kjörbréfi Ásgeirs Péturssonar sýslumanns, þar sem hann hefur ekki setið á Alþingi á þessu kjörtímabili“ Loks hefur borizt eftirfarandi bréf: „Reykjavík, 4. des. 1972. Gísli Guðmundsson, 1. þm. Norðurl. e., hefur í dag ritað mér á þessa leið: „Þar sem ég af heilsufarsástæðum mun ekki geta sótt þingfundi næstu vikur, leyfi ég mér að biðja um fjarvistarleyfi og með skírskotun til 138. gr. l. um kosningar til Alþingis að óska þess, að 1. varamaður Framsfl. í Norðurl. e., Jónas Jónsson aðstoðarmaður ráðherra, taki sæti á Alþingi í forföllum mínum.“ Þetta er yður, herra forseti, hér með tilkynnt.“ Jónas Jónsson hefur setið á þingbekk á þessu kjörtímabili og kjörbréf hans verið samþykkt. Ég býð hann velkominn til starfa. Bið ég hv. kjörbréfanefnd að skoða kjörbréfin tvö, og verður fundarhlé í 8 mín. -



Herra forseti. Kjörbréfanefnd hefur athugað kjörbréf tveggja varaþingmanna: Í fyrsta lagi kjörbréf Jóns G. Sólness bankaútibússtjóra, sem er 2. varaþm. Sjálfstfl. í Norðurl. e., og tekur hann sæti Magnúsar Jónssonar, 2. þm. Norðurl. e., sem hefur boðað forföll og víkur af þingi um nokkurra vikna skeið. Í öðru lagi kjörbréf Ásgeirs Péturssonar sýslumanns í Borgarnesi, 1. varaþm. Sjálfstfl. í Vesturlandskjördæmi, sem tekur sæti í veikindaforföllum Jóns Árnasonar, 2. þm. Vesturl. Kjörbréfanefnd hefur athugað kjörbréf þessara tveggja varaþingmanna og hefur ekkert fundið við þau að athuga og mælir með því, að kosning þessara varaþingmanna verði metin gild og kjörbréf þeirra samþykkt.
Þingræður haldnar á Alþingi Íslendinga

Frv. samþ. með 11 shlj. atkv. og afgr. sem lög frá Alþingi. (þskj. 159).
Þingræður haldnar á Alþingi Íslendinga



Herra forseti. Það er aðeins örstutt athugasemd við 2. mgr. 1. gr. þessa frv., ef ég má lesa hana, með leyfi hæstv. forseta: „Meiri hluti atkv. ræður ákvörðunum verðlagsnefndar. Verði atkv. jöfn, sker atkv. formanns úr.“ Nú vita allir, guð og menn, að þetta er hreinasta markleysa og stenzt ekki. Það eru önnur lög, sem ákveða allt annað en þarna segir í þessu frv., sem nú er lagt fyrir hæstv. Alþ. til samþykktar. í lögum um efnahagsaðgerðir frá í júlí er sérstakt ákvæði þess efnis, að það þurfi samþykki allrar n. til samþykktar um framgöngu máls í verðlagsnefnd. Nú er hins vegar ákveðið um sömu lög, að þau eigi að ganga úr gildi. Þeirra tíma er lokið nú um næstu áramót. En ekki hefur heyrzt neitt frá ríkisstj. um það, hvort þetta ákvæði eða önnur úr þeim lögum verði aftur tekin upp í nýja löggjöf, sem þessi hæstv. ríkisstj. mun flytja samfara ákvörðunum sínum um gengislækkun. Nú vil ég leyfa mér að beina þeirri spurningu til hæstv. viðskrh., hvort ríkisstj. hafi nú komizt að því, m.a. í framhaldi af aðvörunum okkar sjálfstæðismanna, þegar þessi lög voru samþ., að þetta væri dautt og ómerkt ákvæði strax frá í byrjun, eins og hefur mikið til sannazt nú upp á síðkastið, þegar fulltrúar svokallaðra launastétta og ríkisstj. hafa m.a. verið að níðast á leigubifreiðastjórum hér í borginni og notað til þess þetta ágæta ákvæði í þessum l., sem ég vitnaði til. Spurning mín til hæstv. ráðh. er: Í hvorum lögunum er um markleysu að ræða? Á þetta að standa lýðnum til eftirbreytni á komandi tímum, eða verður ákvæði efnahagslaganna tekið upp að nýju í einhverju formi?



Herra forseti. Það ákvæði, sem hv. þm. spurði hér um, hefur verið þannig orðað í lögum um verðlagsmál til þessa, eins og hér er lagt til. Hins vegar er það, að þau lög, sem í gildi hafa verið um verðstöðvun og gilda aðeins til áramóta, breyttu þessu í framkvæmd. Þau lög ganga úr gildi nú um áramótin, nema þau verði framlengd með einhverjum sérstökum hætti. Mér er ekki kunnugt um, að uppi séu óskir um að taka upp það ákvæði, sem er um stöðvunarvald í þeim lögum, og því tel ég rétt að halda sig við orðalagið eins og það er í þessu frv. og eins og það hefur verið, af því að mér er ekki kunnugt um, að neinir óski eftir framlengingu á því ákvæði, sem er í verðstöðvunarlögunum.
Þingræður haldnar á Alþingi Íslendinga



Herra forseti. Fjhn. d. hefur haft til athugunar frv. til l. um breyt. á l. um verðlagsmál. Hér er um að ræða, að ákveðin sé skipan verðlagsnefndar í samræmi við það, sem verið hefur nú um nokkurra ára skeið eða allt frá 1967. Á hverju ári hefur umboð verðlagsnefndar verið framlengt, og nú stendur svo á, að umboð verðlagsnefndar fellur niður 31, des. og þarf að taka ákvörðun um, hvort ekki skuli endurnýja umboð verðlagsnefndar og þá skipan, sem frv. gerir ráð fyrir og hefur verið í gildi sem sagt um 5 ára skeið. - N. hefur rætt þetta frv. og mælir einróma með samþykkt þess.



Herra forseti. Við tveir nm. höfum skrifað undir nál. með fyrirvara, en munum þó fylgja frv. eins og það liggur fyrir. Ég vek athygli á því, að nú er þessi skipun verðlagsnefndar ekki tímabundin við eitt ár, eins og verið hefur, og kann það út af fyrir sig að orka tvímælis. Ég er a.m.k. engan veginn sannfærður um, að hér sé um óvefengjanlega rétta skipun slíkrar n, að ræða. En fyrirvari minn er þó aðallega við það bundinn, að ég tel verðlagsmálum og meðferð þeirra þann veg farið, að skjótra úrbóta sé þörf, og því sé hér ekki um að ræða frv., sem í raun og veru ætti að vera til frambúðar, heldur þurfi að taka mál þessi öll nýjum og föstum tökum.
Þingræður haldnar á Alþingi Íslendinga

Forseti (GilsG): Þar sem þetta verður síðasti fundur d. fyrir þinghlé, vil ég nota þetta tækifæri til þess að þakka öllum hv. þdm. ágætt samstarf við mig sem forseta. Hefur sérstaklega reynt á það samstarf nú hina síðustu annadaga fyrir jólin. Ég þakka einnig skrifstofustjóra og öðru starfsliði þingsins fyrir vel unnin störf. Að svo mæltu óska ég ykkur, hv. þdm., gleðilegra jóla og farsæls komandi árs og vænti, að við megum öll hittast hér heil, þegar fundir hefjast að nýju á nýju ári.



Herra forseti. Fyrir hönd okkar þdm. leyfi ég mér að þakka hæstv. forseta hlýjar og góðar óskir í okkar garð. Ég þakka honum fyrir hönd okkar allra góða, röggsamlega og réttláta fundarstjórn og góða samvinnu við okkur þm. í hvívetna. Ég óska honum og fjölskyldu hans gleðilegrar jólahátíðar og góðs komandi árs. Ég vona, að við megum öll hittast hér aftur heil á háfi, þegar fundir Alþ. hefjast að nýju á nýbyrjuðu ári. - Ég bið hv. þdm. að taka undir óskir mínar með því að rísa úr sætum. Þm, risu úr sætum.

Forseti (GilsG): Ég þakka hv. 7. þm. Reykv. fyrir hlý orð í minn garð, og ég þakka öllum hv. þdm. fyrir að taka undir þau. Að svo mæltu ítreka ég óskir mínar í garð þm. - Til næsta fundar í Nd. Alþ. verður boðað með dagskrá. Fundinum er slitið.
Þingræður haldnar á Alþingi Íslendinga



Herra forseti. Þetta mál ber að með dálítið sérkennilegum hætti í því formi, sem það er nú. Það er mikið deilt um, hvernig ætti að leysa viss vandamál varðandi tryggingu sjómanna, og hafði verið borin fram brtt. við tryggingal. af hæstv. heilbr.- og trmrh., sem var hugsuð sem lausn á málinu. Um þá till. fékkst ekki samkomulag, og var þá sú till. og aðrar till., sem fram komu, teknar aftur og lá við, að málið væri þar með strandað. En sérstaklega útgerðarmenn lögðu áherzlu á, að málið fengi lausn, áður en þingi lyki. Var þá gengið í að reyna að ná samkomulagi, og varð sú niðurstaðan, að efnislega fékkst samkomulag. Menn úr öllum flokkum fluttu brtt. við siglingalagafrv. og var þetta mál afgreitt áðan á örstuttum fundi, aðeins með framsögu af hendi 1. flm. brtt., og málið þar með afgreitt á örstuttri stund sem algert samkomulagsmál. Þannig liggur þetta mál nú fyrir hv. d. og mikill vandi leystur, að ég held, á þann hátt, að báðir aðilar, fulltrúar sjómanna og útgerðarmanna, sætta sig við. Í hv. Nd. varð sem sé algert samkomulag um málið í þessu formi.
Þingræður haldnar á Alþingi Íslendinga



Herra forseti. Ég vil leyfa mér fyrir hönd þdm. að þakka hlýjar óskir forseta í okkar garð. Ég vil fyrir hönd okkar allra þakka forseta fyrir röggsama og réttsýna fundarstjórn, ánægjuleg samskipti og lipurð í samvinnu við okkur þdm. í hvívetna. Ég óska honum og fjölskyldu hans gleðilegra jóla, góðs og farsæls nýárs og vonast til þess, að við sjáum hann ánægðan og glaðan í bragði á nýju ári, þegar við hittumst hér næst.

Forseti (BJ): Ég vil þakka hv. 2. þm. Reykv. fyrir hlýleg orð í minn garð og góðar óskir til mín og fjölskyldu minnar. Ég árétta árnaðaróskir mínar til hv. þdm. og óska þess, að við megum öll heil hittast á nýju ári, þegar d. tekur aftur til starfa. - Fundi slitið.
Þingræður haldnar á Alþingi Íslendinga

Forseti (GilsG): Þegar almenn þingstörf hefjast nú að nýju, er hugur okkar allra bundinn við þá ógnþrungnu atburði, sem gerzt hafa og eru að gerast úti í Vestmannaeyjum. Undir slíkum kringumstæðum finnur maður vissulega, hversu vandfundin eru hin réttu orð til að túlka það, sem inni fyrir býr, og hversu orðin ein eru máttvana. Þó finnst mér vart mögulegt að hefja hér hversdagsstörf á þann veg að láta sem ekkert sé. En fjölyrt skal ekki að sinni. Á þessum stað og þessari stundu vil ég einungis láta í ljós þá ósk mína og von, að Alþ. megi bera gæfu til að eiga sem fyllstan og beztan hlut að lausn þeirra margvíslegu vandamála, sem upp eru komin vegna náttúruhamfaranna, þeirra sem í mannlegu valdi stendur að leysa. Af viðræðum við fólk úr öllum flokkum og af ýmsum stéttum er ég þess fullviss, að landsmenn vilja, að nú um sinn þoki um set dægurþras og rígur og allir innan hinnar íslenzku þjóðarfjölskyldu leggist á eitt. Í góðu trausti þess, að með þeim hætti verði að málum staðið og í slíkum anda unnið hér í þingsölunum, býð ég hv, þdm. velkomna til starfa.



Herra forseti. Ég vil við þetta fyrsta tækifæri, sem mér gefst, flytja hér þakkir fyrir auðsýnda samúð og vináttuhug, sem Vestmanneyingum hefur verið sýndur í sambandi við þær náttúruhamfarir, sem yfir standa. Ég leyfi mér að flytja forseta Sþ., forseta þessarar hv. d. og alþm. öllum þennan þakklætisvott okkar Vestmanneyinga, einnig forseta Íslands, biskupinum yfir Íslandi, hæstv. forsrh. og ríkisstj. allri. Einnig og ekki síður vil ég flytja hinum fjölmörgu einstaklingum, samtökum, félagasamtökum, samtökum sveitarfélaga þakkir okkar fyrir auðsýnda samúð og vináttu og alla þá margvíslegu fyrirgreiðslu, sem allir þessir aðilar hafa látið í té. Ég get sagt þetta í einu orði: Ég vil flytja þessar þakkir til þjóðarinnar allrar. Hvar sem á hefur þurft að halda, höfum við fengið hin sömu einlægu svör, að allt væri til reiðu til þess að greiða úr hínum margvíslegu vandamálum, sem að hafa steðjað. Ég ætla ekki á þessu stigi að fara að ræða afleiðingar hamfaranna. Slíkt er útilokað. Þetta stendur yfir, og því miður lítum við ekki og sjáum ekki fyrir endann á hinum margvíslegu vandamálum, sem upp koma í þessu sambandi. Þá vil ég ekki síður og ekki sízt þakka það fyrirheit, sem ríkisstj. Íslands hefur gefið um efnahagslega fyrirgreiðslu, þegar vandamálið hefur verið skoðað og við kunnum að sjá að einhverju leyti fyrir endann á því. Eins og ég sagði í upphafi, vildi ég nota þetta fyrsta tækifæri til að koma hér á framfæri þakklæti - okkar Vestmannaeyinga allra fyrir hina margvíslegu og margþættu samúð, vináttu og fyrirgreiðslu, sem við höfum orðið aðnjótandi í sambandi við þá atburði, sem nú eru að gerast í okkar heimabyggð. Takk.